Kailiniai – partijoms ar liaudžiai?
Neryški, tačiau jau pastebima Lietuvos Socialdemokratų partijos (LSDP) griūties pradžia, nors tendencijos abejotinos. Naudos, žinoma, iš griuvenų maža; griauti galima tik kuriant ką nauja. Tarkim, iš A.Paleckio ar V.Andriukaičio „idėjų“ nieko gero negalima tikėtis, nes pirmasis tebešneka savo senelio lūpomis, antrasis – lieka paklusnia LSDP prielipa. Vakarietiško tipo socialdemokratinis politinis darinys, kuriam atstovauja Lietuvos Socialdemokratų sąjunga (LSDS), dabartiniame, socialine atskirtimi pasižyminčiame, mūsų gyvenime yra itin reikalingas, tačiau ji „biedna“, nes teisinga.
Vienintelė, SSRS veikusi Komunistų (bolševikų) partija (SSKP) buvo įsivilkusi į šiltus partinius kailinius, o liaudžiai, kad nesušaltų penėdama partiją, išrado šimtasiūles. Ta partija ar jos atžalos išliko Rusijoje, išliko ir Lietuvoje.
Lietuvoje Atgimimo metu ta pati čia veikusi SSKP kailinius išvertė ir pasivadino LDDP. Tačiau kailiniai, ar jų vilna viduje ar išorėje, liko kailiniais, šildė LDDP persivadinusią į LSDP partiją bei kitas tos pačios kilmės partijas (liaudininkus, darbiečius, socialliberalus, liberaldemokratus). Komunistų partijos auksas niekur nedingo, tik per prichvatizacijas ištekliai dar pasipildė, todėl, nors giminingų partijų daug, pinigų kailiniams užtenka. Ir, ar tos partijos jungiasi, ar skiriasi, ar nariai valkatauja iš vienos partijos į kitą, kailinių netektis negresia, juolab, kad lopinių kailiniams palopyti (ypač rinkiminių kampanijų metu) dosniai parūpina SSRS valdžios perėmėja „matuška“ (motinėlė) Rusija. Dabar, įsivilkę į minimus partinius kailinius, jų nariai bei globotiniai išliko įsitaisę visų lygių valdžiose, teismuose, jų rankose verslo ir valstybės reikalų tvarkymas (politika). 

Liaudimi Lietuvoje labiausiai rūpinasi Vakarai, kurie veltui kailinių, žinoma, nesiūlo, tačiau klimatui atšilus, liaudžiai užtenka labdaros būdu dovanojamų modernių sintetinių šimtasiūlių (nukopijavo begėdžiai sovietinį išradimą). Liaudis taip pat norėtų į kailinius įsivilkti, tačiau...
Liaudis tarp daugelio demokratinėmis pasivadinusių partijų pasimeta, į sudurtinio žodžio „socialdemokratija“ pirmą dalį ir į jos esmę ir kilmę pavadinimuose nebekreipia dėmesio, todėl po rinkimų tik atsidūsta: „visi velniai, visi raguoti, visi kailiniuoti“. Antai, socialdemokratų partijos ir socialdemokratų sąjungos esmė slypi santrumpoje „social“, nes sudurtinio žodžio antroji dalis vienoda, o vadinimas partija ar sąjunga esmės nekeičia, nes abi yra politiniai dariniai. LSDP darinyje „social“ iš tikrųjų reiškia socialistinė (bolševikinė), o LSDS – socialioji. O skirtumas tarp šių darinių toks, kad LSDP rūpinasi kailiniais sau, o LSDS – liaudžiai. 
LSDP kilmę aptarėme anksčiau, o LSDS yra tikroji Lietuvos Nepriklausomybės Akto signataro, Vyriausiojo Lietuvos Išlaisvinimo Komiteto vadovo Stepono Kairio vadovaujamos partijos idėjų tęsėja. Šį partijos pavadinimą nugvelbė ir panaudojo LDDP, kaip kaukę savo kilmei užmaskuoti, ir dabar Vakaruose begėdiškai vaidina socialiai orientuotus politikus, nors iš tikrųjų yra laukinio kapitalizmo atstovai.

Taigi LSDP narius turėtume vadinti socialistiniais demokratais (bolševikais), o štai LSDS narius – socialiaisiais demokratais. Manyčiau, reikia stiprinti pastarąjį politinį darinį, į kurį galėtų jungtis konservatyvioms idėjoms nepritariantys intelektualai bei padorieji socialistai. LSDS plėtrai ir tvirtinimui, kaip partiniu atžvilgiu neužsiangažavę tarpininkės, galėtų padėti visuomeninės organizacijos. Reikėtų tartis, abipusiai naudingai bendradarbiauti. LSDS idėjas, jos veiklą, regis, turėtų palaikyti Lietuvos Sąjūdis, Piliečių Santalka, Lietuvos Jaunimo organizacijų taryba, kurios, tikėtina, neatsisakytų institucinės paramos bei LSDS idėjų aktyvesnio propagavimo. 

